CELEX: 62018TN0763
Language: fi
Date: 2018-12-30 00:00:00
Title: Asia T-763/18: Kanne 30.12.2018 – Lazarus Szolgáltató és Kereskedelmi v. komissio

18.3.2019   
            
            
               FI
            
            
               Euroopan unionin virallinen lehti
            
            
               C 103/47
            
         
      Kanne 30.12.2018 – Lazarus Szolgáltató és Kereskedelmi v. komissio
      (Asia T-763/18)
      (2019/C 103/62)
      Oikeudenkäyntikieli: unkari
      
         Asianosaiset
      
      
         Kantaja: Lazarus Szolgáltató és Kereskedelmi Kft. (Lazarus Kft.) (Békés, Unkari) (edustaja: asianajaja L. Szabó)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  ensisijaisesti toteamaan, että asiassa SA.29432–CP 290/2009 – Unkari – Syrjivien säännösten vuoksi lainvastaisena pidettävä tuki vammaisten työntekijöiden työhönottoon – 20.7.2011 annettu komission päätös (jäljempänä ensisijaisesti riitautettu päätös) on mitätön;
               
            
                  —
               
               
                  toissijaisesti toteamaan, että asiassa SA.45498 (FC/2016) – OPS Újpest-lift Kft:n tekemä valitus vammaisia työntekijöitä vuosina 2006–2012 palkanneille yrityksille maksetusta valtiontuesta 25.1.2017 annettu komissio päätös (jäljempänä toissijaisesti riitautettu päätös) on mitätön;
               
            
                  —
               
               
                  velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kunkin vaatimuksensa tueksi kantaja vetoaa yhteen kanneperusteeseen.
      
                  1)
               
               
                  Ensisijaisen vaatimuksen tueksi esitetty kanneperuste, jonka mukaan säännöksiä on sovellettu väärin ja käytettävissä ollutta todistusaineistoa on arvioitu virheellisesti.
                  
                              —
                           
                           
                              Unkarin viranomaiset ovat myöntäneet sääntöjenvastaisen valtiontuen SEUT 107 artiklan 1 kohtaa rikkoen 21:lle kantajan kanssa kilpailevalle yritykselle. Tämä tuki ei liittynyt yksinomaan vammaisten työntekijöiden työhönotosta aiheutuviin lisäkustannuksiin, vaan sillä rahoitettiin myös tuensaajayritysten kokonaiskustannuksia ja vääristettiin näin kilpailua. Ensisijaisesti riitautetussa päätöksessä komissio totesi, etteivät tuensaajayrityksille myönnetyt tuet kokonaisuutena tarkastellen ylittäneet sen tuen kokonaismäärää, joka ryhmäpoikkeusasetuksen (1) 41 ja 42 artiklan nojalla oli mahdollista myöntää, ja että tämän vuoksi riidanalainen tuki soveltui ensi arviolta yhteismarkkinoille SEUT 107 artiklan 3 kohdassa tarkoitetuin tavoin. Ensisijaisesti riitautetusta päätöksestä seuraa, että kantajalle aiheutuu kansallisista tukitoimista haitallisia vaikutuksia, ja sillä rikotaan näin kantajan SEUT 108 artiklan 2 kohtaan perustuvia menettelyllisiä oikeuksia.
                           
                        
            
                  2)
               
               
                  Toissijaisen vaatimuksen tueksi esitetty kanneperuste, jonka mukaan säännöksiä on sovellettu väärin ja käytettävissä ollutta todistusaineistoa on vääristelty
                  
                              —
                           
                           
                              Komissio on tehnyt oikeudellisen virheen ja selvästi vääristellyt käytettävissä ollutta todistusaineistoa, koska se on toissijaisesti riitautetussa päätöksessä todennut, ettei OPS Újpest-lift Kft:n valitus sisältänyt sellaisia uusia tosiseikkoja tai oikeudellisia seikkoja, jotka olisivat voineet muuttaa komission asiassa SA.29432–CP 290/2009 tekemää arviointia. Toissijaisesti riitautetusta päätöksestä seuraa, että kantajalle aiheutuu kansallisista tukitoimista haitallisia vaikutuksia, ja sillä rikotaan näin kantajan SEUT 108 artiklan 2 kohtaan perustuvia menettelyllisiä oikeuksia.
                           
                        
            
         (1)  Tiettyjen tukimuotojen toteamisesta yhteismarkkinoille soveltuviksi [SEUT 107] ja [SEUT 108] artiklan mukaisesti (yleinen ryhmäpoikkeusasetus) 6.8.2008 annettu komission asetus (EY) N:o 800/2008 (EUVL 2008, L 214, s. 3).